Manglerud Star Toppfotball

Historie

1. januar 2000 ble FK Oslo Øst stiftet ved at fem klubber sørøst i Oslo slo sammen toppsatsingen for å skape et topplag i området.. Disse var Oppsal IF, Abildsø IL, Manglerud Fotball, Nordstrand Idrettsforening og Rustad IL. Senere ble Hauketo Fotball med på samarbeidet, mens Nordstrand trakk seg.
Tidligere toppspiller Paal Fredheim (VIF) ble ansatt som hovedtrener  i den nye samarbeidsklubben og Stein Madsen ble sportslig leder. Første året (2000) endte klubben på 2.-plass i sin avdeling etter Ørn Horten, og året etter gikk det enda bedre for Oslo Øst. Dette året rykket nemlig klubben rett opp i 1. divisjon etter en flott sesong, og i 2001 undertegnet også Oslo Øst en samarbeidsavtale med den engelske klubben Manchester United. Selveste Alex Ferguson kom til og med på en snarvisitt til Manglerud i samband med denne avtalen. Klubben klarte seg bra i 1. divisjon i 2002, og endte på en pen 10.-plass med 38 poeng, men etter 2003-sesongen havnet Oslo Øst på 14 plass, og rykket dermed ned igjen i 2. divisjon. Ved årsskiftet 2003-2004 lå klubben med brukket rygg, uten penger, trener Fredheim gikk i protest våren 2003 og ble avløst av Ståle Andersen, og de fleste spillerne forlot klubben etter sesongen. Det lyktes likevel klubbstyret å få til en midlertidig samarbeidsavtale med FC Lyn utpå vinteren 2004, og derifra kom også den nye treneren Geir Midtsian, sammen med en del unge, lovende spillere. Utover i sesongen 2004 ble laget styrket betydelig, og den fine høstsesongen 2004 bar bud om bedre tider for "nye" Oslo Øst. Og oppholdet i 2. divisjon ble kort, for i 2005 vant Oslo Øst sin avdeling i 2. divisjon under Geir Midtsians ledelse, og med små midler, og rykket opp i 1. divisjon foran 2006-sesongen. Men Oslo Øst slet hele tiden med dårlig økonomi, og dette var en viktig årsak til at klubben før sesongen 2006 slo seg sammen med Manglerud Star Fotball og valgte å stille under sistnevntes navn.
Gjensynet med 1. divisjon ble kortvarig, for Manglerud Star endte på 13.-plass og rykket rett ned til 2. divisjon igjen foran 2007-sesongen. Noen få sentrale spillere forlot nå klubben, og det samme gjorde trener Geir Midtsian. Ny trener før 2007-sesongen ble den unge Håkon Grøttland, og det kom også til noen nye, spennende spillere til MS Toppfotball.
Grøttlands første år som hovedtrener i Manglerud Star gikk bra. Klubben kjempet om opprykk helt til siste serierunde, men endte til slutt på en 3.-plass. Også i cupen gjorde klubben det bra, og man var bare marginer fra å slå ut Start i 3. runde. De gode prestasjonene førte til at Grøttland ble kåret til Årets unge trener i 2007.
2008-sesongen gikk ikke like bra som året før. I en sesong som var preget av en tynn stall og mange skader, klarte klubben først å redde plassen da én serierunde gjenstod. Sesongens siste kamp ble likevel vunnet med stil mot Modum, og Manglerud Star endte på en skuffende 8.-plass. Dette viste seg å bli Grøttlands siste kamp som trener for klubben da han avslo tilbudet om en ny toårskontrakt med klubben.
I 2009 er Kjell Sverre Hansen Wold (tidligere Skeid, Hønefoss og Stabæk) ny hovedtrener, og laget har fått en rekke nye og rutinerte spillere i stallen, etter at de fleste fra 2008-sesongen forlot klubben ved årsskiftet 2008-2009.
Etter noen sportslige uår etter konkursen overtok Atle Jan Larsen i 2013 som trener for A-laget. Første året ble det opprykk til 4. divisjon, før en i 2015 vant 4. divisjon og rykket opp i 3. divisjon.

Kvinnefotball

I sesongen 2005 klarte også klubbens kvinnelag å rykke opp til nest øverste divisjon. Der har de etablert seg på øvre halvdel av tabellen. Første sesong i 1. divisjon (2006) klarte kvinnene å kapre kvalikplass om opprykk til Toppserien. Klepp var motstander i en hjemme -og en bortekamp. Til tross for iherdig innsats i første kvalikkamp på hjemmebane med et hederlig 0-1 tap, måtte Manglerud Star innse at Klepp var noen hakk bedre da de enkelt vant 5-1 på Jæren. 
Maria Arnesen representerte det norske J-17 landslaget samme år som Manglerud Star debuterte i allnorsk 1.divisjon. Hun spiller fortsatt på Manglerud Star, og har vært fast inventar på damelaget siden opprykket i 2005.
Siden 2010 er kvinnefotballen blitt del av det samarbeidet som gjør seg gjeldende i herrefotballen.